- Først og fremmest skal man acceptere, at der ikke er noget at gøre. Uanset om man råber eller skriger, kan man ikke ændre på, at vi alle skal blive hjemme de næste uger. Nøjagtigt samme situation, som når atleter bliver skadede. Første skridt er at acceptere tingenes tilstand.

- Derefter kan man se på, hvad man kan foretage sig indenfor rammerne. Hvis en løber ikke kan løbe, så kan løberen måske lave rygøvelserne, som ikke bliver gjort til daglig. Det samme gælder her. Danskerne skal fokusere på, hvad de kan gøre.

- Læs den bog, du fik i julegave. Ryd op på loftet. Sortér billederne. Arbejder man hjemme, så har man måske chancen for at sætte en ny slags skibe i søen.

Gør som olympiske sportsfolk - Accepter at du ikke kan ændre noget. - Se dernæst på, hvad du kan gøre. - Skriv de tanker og ting ned, du ikke har kontrol over. - Nogle af punkterne kan du - måske - alligevel gøre noget ved. - Tænk på hvad du vil gøre, hvis det allerværste skulle ske.

- Sport på eliteniveau er fuld af ting, man ikke er herre over. Dygtige atleter er gode til at rette fokus mod det, man kan påvirke.

- Prøv at skrive alle de tanker om ting ned, som du ikke kan kontrollere. Nogle af dem er ude af dine hænder. Dem kan du ikke påvirke. Slut fred med dem.

- Måske viser det sig, at du godt kan påvirke andre af dem. Lad mig blive i sportsverdenen:

- Mange atleter er nervøse for, om OL bliver afholdt, for hvad betyder det for deres karriere og sponsorer. De kan ikke påvirke, om OL bliver til noget. Men de kan indlede dialogen med sponsorerne allerede nu. Om hvad det betyder, hvis OL bliver udskudt. Så er der måske en bekymring mindre. Uanset hvad hjælper øvelsen accept-delen på vej.

- På et tidspunkt beder jeg skadede sportsfolk tænke på det værste, de kan forestille sig. Det er typisk, at de aldrig bliver lige så gode som før eller må stoppe karrieren. Selv om man tænker på det, går det ikke i opfyldelse. Det gør bare, at vi er bedre forberedt, når vi har forholdt os til det.

- Det samme her. Hvad nu, hvis Danmark skal være lukket ned i tre uger mere. Hvad gør man så? Hvilke ting kan man selv gøre ude i familierne?